FI Euroopan unionin virallinen lehti CE 88/161

(2004/C 88 E/0170)

KIRJALLINEN KYSYMYS E-3965/03

esittäjä(t): Mario Borghezio (NI) komissiolle

(5. tammikuuta 2004)

Aihe: Toimet Kiinaa vastaan CE-merkinnän väärinkäytön vuoksi

Kiina käyttää erilaisissa tuotteissaan merkintää ”China Export”, josta se käyttää lyhennettä CE. Monissa kiinalaisissa tuotteissa CE-lyhenteen käyttö merkitsee selvää ja epäasianmukaista Euroopan yhteisön merkin jäljittelemistä maailmanmarkkinoilla. Tällainen jäljittely aiheuttaa valtavasti haittaa eurooppalaisille tuottajille ja työmarkkinoillemme. Miten komissio aikoo toimia Kiinan kansantasavallan viranomaisten suhteen?

Pascal Lamyn komission puolesta antama vastaus

(9. helmikuuta 2004)

Komissio on tietoinen CE-merkinnän väärinkäytöstä muun muassa ”China Export” -järjestelmässä. Komissio on tietoinen myös laaja-alaisemmista ongelmista, jotka koskevat teollis- ja tekijänoikeuksien noudattamista kiinalaisissa tuotteissa. Komissio toteutti tutkimuksen teollis- ja tekijänoikeuksien noudattamisesta, ja Kiina mainittiin maana, joka asettaa teollis- ja tekijänoikeuksien noudattamiselle suurimman haasteen maailmassa. Tutkimukseen voi tutustua osoitteessa: (http://europa.eu.int/comm/trade/issues/sectoral/ intell_property/surveyen.htm).

Kirjainten ”CE” (Conformité Européenne) käyttö kuuluu CE-merkintäjärjestelmään, jota sovelletaan tuotteisiin, joita säännellään terveyden, turvallisuuden ja ympäristön suojelua koskevassa yhteisön lainsäädännössä (1). CE-merkintä on pakollinen tuotteissa, joihin järjestelmää sovelletaan. Valmistajan on toisin sanoen kiinnitettävä CE-merkintä tuotteeseensa voidakseen myydä tuotetta yhteisön markkinoilla. CE-merkintä osoittaa, että tuote täyttää siihen sovellettavat, valmistajalle asetetut yhteisön vaatimukset ja että asianmukaiset vaatimuksenmukaisuuden arviointimenettelyt on suoritettu.

CE-merkintä ei ole tavaramerkki, eikä siitä voida valittaa Maailman kauppajärjestöön WTO:hon. Kansallisten markkinoiden sääntelyviranomaiset, yleensä terveys- ja turvallisuusviranomaiset, voivat puuttua merkinnän väärinkäyttöön takavarikoinnilla tai muilla vastaavilla toimilla. Itse asiassa jäsenvaltioiden tulliviranomaiset voivat kuluttajansuojalainsäädännön nojalla takavarikoida harhaanjohtavalla CE-merkin-nällä merkittyjä tuontitavaroita jopa ennen, kuin ne ovat myynnissä markkinoilla.

Koska merkinnät kiinnostavat elinkeinoelämää ja kuluttajia entistä enemmän, komissio kuulee parhaillaan sidosryhmiä mahdollisuudesta ottaa käyttöön alkuperämerkintäjärjestelmä.

(1) CE-merkintä on pakollinen vain seuraavissa tuotteissa:

— lelut

— koneet

— sähkölaitteet (pienjännitedirektiivi)

— sähkölaitteet (sähkömagneettista yhteensopivuutta koskeva direktiivi)

— henkilösuojaimet- painelaitteet- lääkinnälliset laitteet

— In vitro -diagnostiikkaan tarkoitetut lääkinnälliset laitteet

— aktiiviset implantoitavat lääkinnälliset laitteet

— radio- ja telepäätelaitteet- yksinkertaiset paineastiat

— kaasumaisia polttoaineita käyttävät laitteet

— hissit

— huviveneet- räjähdysvaarallisissa tiloissa käytettäväksi tarkoitetut laitteet ja suojajärjestelmät

— muut kuin itsetoimivat vaa'at

— köysiratalaitteistot- rakennusalan tuotteet